**Hongqi sætter nye standarder: 5 nye højteknologiske elbiler på vej til Danmark**

**Hongqi er mest kendt for den store, luksuriøse og elektriske SUV E-HS9, der skiller sig ud på elbilsmarkedet med sit ekstravagante design, store og rummelige 7 sæders kabine og lækre materialer. Luksusmærket vil gerne bygge videre på succesen og udbygge modelprogrammet i Europa. I forlængelse heraf viser Hongqi til Beijing Auto Show i denne uge hele fem nye elbiler. Der er tale om to SUV’er, to sedaner og én cabriolet, der alle størrelsesmæssigt passer perfekt til europæerne og ikke mindst danskerne. De stiller til kamp om danskernes gunst med et nyt designsprog, den nyeste batteri- og ladeteknologi, lækre materialer og løfter om konkurrencedygtige priser.**

På Beijing Auto Show viser Hongqi et helt nyt elektrisk model lineup, der skal gøre mærket til et globalt luksusmærke. Strategien hedder GO ALL OUT og målsætningen er klar: Hongqi skal gå fra ”Chinas real luxury brand” til ”the worlds new luxury brand”. Den målsætning kræver store globale investeringer. Inden 2028 vil Hongqi således have bygget seks nye fabrikker udenfor Kina, være til stede i +100 lande og have over 1.000 showrooms rundt i verden. Målsætningen er et forventet salg udenfor Kina på over 160.000 biler årligt. For at de målsætninger skal nås, kræver det en stærk portefølje af biler, og derfor viser Hongqi hele fem nye elbiler på biludstillingen i Beijing.

Hongqi har ved samme lejlighed designet et helt nyt logo, der vil pryde alle nye elbiler fra mærket. Det er med andre ord det logo, danskerne kommer til at stifte bekendtskab med, når de nye elbiler lander i Danmark.

De fem nye modeller i Beijing har, udover det nye logo, fået Hongqis nyudviklede designsprog, som er designet på mærkets Design Center i München, der ledes af den tidligere Rolls-Royce designchef Giles Taylor. Fælles for de nye modeller er også, at de alle kan fås med 800 volts teknologi, og E-H7 og E-HS7 kan lade med op til 365 kW, der giver 215 km på bare fem minutter. De første modeller der lander i Danmark, er netop E-H7 og E-HS7.

**E-H7 og E-HS7**

E-H7 bliver den første til at ramme de danske breddegrader og er en stor, knapt 5 meter lang sedan. Den lander i løbet af efteråret og senere, formentlig i starten af 2025, kommer E-HS7. S’et står for SUV, og E-HS7 er en stor, rummelig og karakterfuld SUV.

E-H7 og E-HS7 deler teknik og kommer begge med både baghjuls- og firehjulstræk og med valget mellem tre batteristørrelser på hhv. 75, 85 og 111 kWh. WLTP-rækkevidden er ikke på plads endnu, men CLTC-normen er beregnet til over 800 km. Man kan vælge imellem flere ydelser startende fra 275 hestekræfter op til hele 619 hestekræfter. Og så er der ladeteknologien. De to nye modeller kan begge fås med 800 volt teknologi og kan lade med op til imponerende 365 kW.

**E-H5 og E-HS5 konceptbiler, men tæt på produktion**

Hongqi viser også to konceptbiler frem på standen i Beijing. De er mindre end E-H7 og E-HS7, men er bygget på samme platform, og ligesom med storebrødrene er der tale om en sedan og en SUV. Omend konceptbiler, er begge biler under forberedelse til produktion, og Hongqi lover, at de færdige produktionsudgaver vil være næsten identiske med konceptbilerne. Fra et dansk perspektiv er de to mindre Hongqi-modeller interessante, da de skal konkurrere mod nogle af de bedst sælgende elbiler i Danmark.

**E-H7 cabriolet – verdens første elektriske cabriolet**

På Beijing Auto Show står der også en Hongqi E-H7 i en cabriolet-version. Her er der ikke tale om en konceptbil, men derimod en produktionsklar, elektrisk, firepersoners cabriolet med stofkaleche, der forventeligt kommer til Danmark i sommeren 2025. Dermed er der udsigt til, at E-H7 Cabriolet bliver den første elektriske, firepersoners premium-cabriolet i verden.

Den store Hongqi E-HS9 er blevet taget godt imod af danskerne, og med flere nye modeller på vej, der udfordrer markedet på både teknologi, design og kvalitet, går Hongqi en spændende dansk fremtid i møde.

*Ovenstående specifikationer kan variere ift. de endelige produktionsklare EU-varianter.*